
PA_NonLegDec

ATZINUMS
Nodarbinātības un sociālo lietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto.
<RepeatBlock-Dec>
–	ņemot vērā Revīzijas palātas pārskatu par budžeta izpildi 2023. finanšu gadā un iestāžu atbildes[footnoteRef:1], kā arī Revīzijas palātas īpašos ziņojumus, [1:  	OV C, C/.../..., ..., ELI: ... / Oficiālajā Vēstnesī vēl nav publicēts.] 

1.	pauž gandarījumu par to, ka Revīzijas palāta ir atzinusi, ka Savienības 2023. gada konsolidētie pārskati visos būtiskajos aspektos patiesi atspoguļo Savienības finanšu stāvokli attiecīgajā datumā;
2.	atgādina, ka ir svarīgi uzraudzīt ES fondu izlietojumu, lai nodrošinātu ES finanšu interešu aizsardzību; aicina Komisiju pilnībā izmantot pieejamos instrumentus, lai vērstos pret acīmredzamo risku, ka varētu tikt nopietni pārkāptas Savienības vērtības un tiesiskums;
3.	atgādina, ka izdevumi 2.a apakškategorijā “Ekonomiskā, sociālā un teritoriālā kohēzija” ir vērsti uz to, lai mazinātu atšķirības starp ES dalībvalstīm un reģioniem; uzsver, ka Savienības kohēzijas politikai ir svarīga nozīme, atbalstot Eiropas sociālo tiesību pīlāra un ar to saistītā rīcības plāna īstenošanu, kā arī tā pamatmērķrādītāju sasniegšanu un tādējādi sniedzot būtisku ieguldījumu ES nodarbinātības, sociālajā, izglītības un prasmju politikā, tostarp arī strukturālajās reformās šajās jomās;
4.	īpaši uzsver, cik svarīga nozīme ir ESF+, kura mērķis ir panākt augstu nodarbinātības līmeni, taisnīgu sociālo aizsardzību, kvalificētu un izturīgu darbaspēku un iekļaujošu/saliedētu sabiedrību, lai tādējādi izskaustu nabadzību; uzsver, ka ir jāturpina sniegt tam Eiropas Savienības, dalībvalstu un reģionālo iestāžu finansiālo un politisko atbalstu, lai turpmākajos gados varētu sasniegt tā mērķus un mērķrādītājus; uzsver, ka ESF+ finansēto darbību īstenošanā ir svarīgi cieši iesaistīt reģionālos dalībniekus, jo īpaši pilsoniskās sabiedrības organizācijas un sociālos partnerus, kas darbojas tieši uz vietas;
5.	atzinīgi vērtē to, ka 2023. gada 9. maijā tika atklāts Eiropas Prasmju gads, kura mērķis bija palielināt Savienības uzņēmumu, jo īpaši mazo un vidējo uzņēmumu (MVU), konkurētspēju un veicināt kvalitatīvu darbvietu radīšanu, lai sociāli taisnīgā, iekļaujošā un godīgā veidā pilnībā izmantotu zaļās un digitālās pārkārtošanās potenciālu;
6.	pauž bažas par to, ka kopējais neizpildīto saistību apmērs 2023. gada beigās bija sasniedzis rekordaugstu līmeni, proti, 543 miljardus EUR, galvenokārt tādēļ, ka palielinājās dalīti pārvaldīto fondu, kā arī NextGenerationEU (NGEU) saistības, taču norāda, ka laikposmā no 2024. gada līdz 2026. gadam paredzama neizpildīto saistību kopējā apmēra samazināšanās;
7.	ar bažām norāda, ka saskaņā ar Revīzijas palātas aplēsēm kļūdu līmenis DFS 2. izdevumu kategorijā “Kohēzija, noturība un vērtības” 2023. gadā sasniedza 9,3 % salīdzinājumā ar 6,4 % 2022. gadā; uzsver, ka tas ievērojami pārsniedz jau tā augstos iepriekšējo gadu rādītājus, kā rezultātā Revīzijas palāta ir sniegusi negatīvu atzinumu par budžeta izdevumu likumību un pareizību; atzīst, ka lielākā daļa izdevumu šajā jomā tiek uzskatīti par augsta riska izdevumiem, jo tie galvenokārt ir balstīti uz atlīdzināšanu un uz tiem bieži attiecas sarežģīti noteikumi;
8.	prasa steidzami rīkoties, lai nākotnē samazinātu kļūdu īpatsvaru, jo īpaši 2021.–2027. gada finansēšanas periodā, un norāda uz Revīzijas palātas konstatējumu, ka kļūdu risku ietekmē līdzekļu izmaksāšanas sarežģītība; tomēr norāda, ka Revīzijas palāta ir atzinusi, ka pastāv vairāki faktori, kas radīja papildu spiedienu uz dalībvalstu pārvaldes iestādēm un palielināja risku, ka tām var nepietikt spēju nodrošināt izdevumu pareizību un atbilstību pareizas finanšu pārvaldības principiem; atgādina, ka šie faktori ietver to, ka tika darīti pieejami ievērojami papildu REACT-EU resursi un ka 2023. gada 31. decembrī beidzās 2014.–2020. gada kohēzijas atbalsta attiecināmības periods, kas beigu posmā dažus gadus pārklājās ar ANM attiecināmības periodu;
9.	pauž bažas par to, ka Komisija 2024.–2027. gada periodam prognozē kohēzijas politikas fondu, tostarp ESF+, saistību atcelšanu 2,2 miljardu EUR apmērā, kas piecas reizes pārsniedz 2022. gada prognozi, galvenokārt nemainīgi zemās līdzekļu apguves dēļ; uzsver, ka Komisijai būtu jāapzina veidi, kā palīdzēt dalībvalstīm uzlabot ES līdzekļu apguvi, vienlaikus ievērojot pareizu finanšu pārvaldību;
10.	norāda, ka Savienības budžetu turpināja ietekmēt augstais inflācijas līmenis (6,4 %); brīdina, ka, pamatojoties uz Komisijas inflācijas prognozi, Savienības budžets līdz 2025. gada beigām varētu zaudēt aptuveni 13 % pirktspējas;
11.	atzinīgi vērtē Komisijas progresu attiecībā uz bērnudārzu personāla internalizāciju; aicina turpināt centienus nodrošināt labus darba apstākļus un stabilus līgumus;
12.	aicina Komisiju pēc iespējas ātrāk īstenot visus vēl neizpildītos Revīzijas palātas ieteikumus.</RepeatBlock-Dec>

